## El Consell aprova el decret llei de mesures extraordinàries per a la millora de la fiscalitat verda

*** En el nou text es modifiquen quatre normes per a adaptar-les a la conjuntura actual amb l’objectiu d’optimitzar el disseny fiscal**

El Consell ha aprovat el decret llei de mesures extraordinàries per a la millora de la fiscalitat verda, que modifica quatre normes per a adaptar-les a la conjuntura actual, en l’elaboració del qual han participat la Conselleria de Medi Ambient, Infraestructures i Territori i la Conselleria d’Hisenda i Economia.

En concret, en la Llei 6/2022, de 5 de desembre, del canvi climàtic i la transició ecològica de la Comunitat Valenciana, es corregix la fiscalitat per a la transició ecològica prevista per a l’1 de gener de 2025, per a evitar càrregues fiscals derivades de nous impostos al CO₂, que podrien representar una doble imposició.

En este sentit, es modificarà la regulació dels requisits per al càlcul de la petjada de carboni i el pla de reducció d’emissions de CO₂, perquè no siga obligatòria la inscripció de les empreses en el Registre d’iniciatives de canvi climàtic a partir de l’1 de gener de 2025. D’esta manera, la inscripció tindrà caràcter voluntari, harmonitzant-la amb la normativa nacional i la d’altres comunitats autònomes.

Quant a la Llei 5/2022, de 29 de novembre, de residus i sòls contaminats per al foment de l’economia circular a la Comunitat Valenciana, en el nou text s’oferix la possibilitat de traslladar la càrrega tributària de l’impost sobre el depòsit en abocadors als consorcis o les entitats locals responsables del servici de tractament.

Anteriorment este impost sobre el depòsit de residus en abocadors, la incineració i la coincineració de residus era un tribut de naturalesa indirecta que requeia sobre el que feia l’entrega.

D’altra banda, mentres es tramita la nova llei forestal de la Comunitat Valenciana, és necessària i urgent la modificació de la Llei 3/1993, de 9 de desembre, forestal de la Comunitat Valenciana.

**Cultiu de tòfones i IRPF**

D’esta manera, amb el nou text, es preveu que el cultiu de tòfones mitjançant tècniques agrícoles destinat al consum humà tinga la consideració de sòl agrícola temporal quan es desenrotlle sobre sòls forestals i exclusivament durant el període d’explotació, i que recobre la condició de sòl forestal en cessar este cultiu.

Finalment, es modifica l’article 5 del Decret llei 12/2024, de 12 de novembre, del Consell, de mesures fiscals de suport a les persones afectades per les inundacions, amb la finalitat d’afavorir que la deducció en el tram autonòmic de l’IRPF dirigida a les aportacions en el capital d’entitats domiciliades en l’àmbit territorial es destine a les empreses que realment ho necessiten.

Totes estes modificacions tenen la meta comuna de reduir la pressió fiscal i harmonitzar amb altres territoris amb la vista posada a evitar situacions que resten competitivitat a les empreses respecte d’altres autonomies o països de la Unió Europea.

Fecha: 23/12/2024